פירוש נוסף ערך זה עוסק באצטדיון חוסה סורייה שנפתח ב-1982. אם התכוונתם לאצטדיון הקודם באותו השם שנפתח ב-1940, ראו אצטדיון חוסה סורייה (1940).

**האצטדיון העירוני חוסה סורייה** (בספרדית: **Estadio Municipal José Zorrilla**) הוא אצטדיון כדורגל בעיר ואיאדוליד מחבל קסטיליה ולאון שבספרד. האצטדיון משמש כאצטדיון הביתי של ריאל ואיאדוליד המשתתפת בלה ליגה, ומכיל 27,618 מושבים, מה שהופך אותו לאצטדיון ה-22 בגודלו בספרד, והגדול ביותר בחבל קסטיליה ולאון.

האצטדיון אירח שלושה משחקים במסגרת מונדיאל 1982, את גמר גביע המלך הספרדי בשנת 1982, את גומלין גמר אליפות אירופה בכדורגל עד גיל 21 - 1986, ושלושה משחקים של נבחרת ספרד בכדורגל.

ברוגבי, האצטדיון אירח פעמיים רצופות את גמר גביע המלך הספרדי ברוגבי בשנים 2016 ו-2017.

היסטוריה
--------

האצטדיון נפתח בשנת 1982, והוא ממוקם כ-2 קילומטרים צפונית-מערבית ממיקום אצטדיון חוסה סורייה הישן שנפתח בשנת 1940, ונקרא על שם המשורר חוסה סורייה ושימש כאצטדיון הבית של ריאל ואיאדוליד.

המשחק הראשון שנערך באצטדיון היה משחק במסגרת הליגה הספרדית, ב-20 בפברואר 1982, בין ריאל ואיאדוליד לאתלטיק בילבאו שהסתיים בניצחון 1–0 לוואיאדוליד, והשער היחיד במשחק נכבש בדקה ה-84 על ידי חורחה אנריקה אלונסו. גמר גביע המלך הספרדי בשנת 1982 נערך באצטדיון ב-13 באפריל, ובו ניצחה ריאל מדריד את ספורטינג חיחון 2–1.

במהלך מונדיאל 1982 נערכו שלושה משחקים מבית ד' (צ'כוסלובקיה–כווית, צרפת–כווית וצרפת–צ'כוסלובקיה) באצטדיון.

כוכב הפופ מייקל ג'קסון ביצע מופע סולד-אאוט באצטדיון חוסה סורייה ב-6 בספטמבר 1997, כחלק מסיבוב ההופעות העולמי שלו "HIStory World Tour", מופע שסיים את החלק האירופאי בסיבוב ההופעות שלו.

ישנן תוכניות להרחבת האצטדיון ל-40,000 מושבים. הפרויקט ידוע בשם **ואיאדוליד ארנה** (בספרדית: **Valladolid Arena**).‏

בשנת 2016 אירח האצטדיון את גמר גביע המלך הספרדי ברוגבי בין אל סלבדור לואיאדוליד (שני מועדוני רוגבי מהעיר ואיאדוליד). 26,000 צופים צפו במשחק וקבעו את שיא הצופים למשחק רוגבי יוניון בספרד. כמו כן המלך פליפה השישי, צפה במשחק ובסיומו העניק את הגביע לאל סלבדור, הקבוצה המנצחת.

תפוסה
-----

תמונה של ספסלי הקבוצות (הקודמים) באצטדיון במהלך משחק גביע העיר ואיאדוליד ה-36 (XXXVI), בו שיחקו ריאל ואיאדוליד ואתלטיק בילבאו בשנת 2008
בפתיחתו, אצטדיון חוסה סורייה החדש הכיל 30,000 צופים, ובשנת 1986 הוקמה הטריבונה הצפונית מה שהגדיל את הקיבולת ל-33,000 צופים. עם זאת, בשנת 1995, בעקבות תקנות פיפ"א החדשות למופעים ואירועי ספורט (שקבעו כי יציעי עמידה נאסרו לשימוש, והאצטדיונים מחויבים להיות בעלי מושבים בלבד), ובהיותו האצטדיון הספרדי הראשון שעומד בתקנות אלו, קיבולתו הצטמצמה ל-26,512 צופים בלבד. באצטדיון יש גם 120 סוויטות פרטיות, שתוכננו במיוחד עבור חברות וספונסרים. בשנת 2009, שינוי שנערך בסוויטות גרם לאובדן של 270 מושבים, והקיבולת החדשה עמדה על 26,252 מושבים.

בשנת 2019 האצטדיון עבר שיפוץ ובו "התעלה" שהייתה בין היציעים לדשא הוסרה, גובה כר הדשא הונמך, ונוספו 1,366 מושבים חדשים, כך שהקיבולת הנוכחית היא 27,618 מושבים. כמו כן גם ספסלי הקבוצות במגרש, שלפני כן היו שקועים בקרקע ליד תחומי המגרש, שולבו בצמוד ליציעים כמקובל באצטדיונים רבים.

אצטדיון חוסה סורייה, דצמבר 2018

משחקים בינלאומיים
-----------------

### מונדיאל 1982

במהלך מונדיאל 1982, "אצטדיון חוסה סורייה החדש" שובץ יחד עם אצטדיון סן ממס, כאצטדיונים המארחים בשלב הבתים הראשון של משחקי "בית ד'", שהורכב מנבחרות אנגליה, צרפת, כווית וצ'כוסלובקיה. המשחקים שהתקיימו באצטדיון חוסה סורייה היו המשחקים הבאים:

| תאריך | קבוצה 1 | תוצאה | קבוצה 2 | שלב | צופים |
| --- | --- | --- | --- | --- | --- |
| 17 ביוני 1982 | צ'כוסלובקיהצ'כוסלובקיה צ'כוסלובקיה | 1–1 | כוויתכווית כווית | שלב הבתים הראשון (בית ד') | 25,000 |
| 21 ביוני 1982 | צרפתצרפת צרפת | 4–1 | כוויתכווית כווית | שלב הבתים הראשון (בית ד') | 30,043 |
| 24 ביוני 1982 | צרפתצרפת צרפת | 1–1 | צ'כוסלובקיהצ'כוסלובקיה צ'כוסלובקיה | שלב הבתים הראשון (בית ד') | 28,000 |

### נבחרת ספרד

אצטדיון חוסה סורייה במשחק הכדורגל בין ספרד לחוף השנהב בשנת 2006
נבחרת ספרד בכדורגל שיחקה שלושה משחקים באצטדיון חוסה סורייה. שני משחקי ידידות ומשחק רשמי אחד:

| תאריך | קבוצה 1 | תוצאה | קבוצה 2 | מסגרת | צופים |
| --- | --- | --- | --- | --- | --- |
| 11 במרץ 1992 | ספרדספרד ספרד | 2–0 | ארצות הבריתארצות הברית ארצות הברית | ידידות | 30,000 |
| 8 ביוני 1997 | ספרדספרד ספרד | 1–0 | צ'כיהצ'כיה צ'כיה | מוקדמות מונדיאל 1998 | 25,000 |
| 1 במרץ 2006 | ספרדספרד ספרד | 3–2 | חוף השנהבחוף השנהב חוף השנהב | ידידות | 26,000 |

### נבחרת ספרד הצעירה

האצטדיון אירח את גומלין גמר אליפות אירופה בכדורגל עד גיל 21 בשנת 1986 בין ספרד ואיטליה. במשחק הגמר הראשון, שנערך ברומא באצטדיון פלאמיניו, התוצאה הייתה 2–1 לאיטליה. במשחק בואיאדוליד, ספרד הובילה 2–1 (תיקו 3–3 בסיכום), ולאחר הארכה נערכו בעיטות העונשין. בפנדלים ספרד ניצחה 3–0, וזכתה לראשונה בתולדותיה באליפות אירופה עד גיל 21. השוער חואן קרלוס אבלאנדו הציל את הפנדל הראשון והשלישי של ג'וזפה ג'אניני ומרקו בארוני בהתאמה. וסטפאנו דסידרי החמיץ את הפנדל האיטלקי השני. לעומתם בצד הספרדי, רוברטו פרננדס, אוסביו סקריסטן ורמון ואסקס גארסיה כבשו את שלושת הפנדלים שלהם, וספרד זכתה בתואר.

| תאריך | קבוצה 1 | תוצאה | קבוצה 2 | מסגרת | צופים |
| --- | --- | --- | --- | --- | --- |
| 29 באוקטובר 1986 | ספרדספרד ספרד | ‏2–1(3–3; סיכום)(3–0;פ) | איטליהאיטליה איטליה | גומלין גמר אליפות אירופה לנבחרות צעירות 1986 | 26,000 |

רוגבי
-----

אל סלבדור נגד ואיאדוליד בגמר גביע המלך הספרדי ברוגבי בשנת 2016
אצטדיון חוסה סורייה אירח פעמיים את גמר גביע המלך הספרדי ברוגבי:

| תאריך | קבוצה 1 | תוצאה | קבוצה 2 | מסגרת | צופים |
| --- | --- | --- | --- | --- | --- |
| 17 באפריל 2016 | קסטיליה ולאוןקסטיליה ולאון **אל סלבדור** | 13–9 | קסטיליה ולאוןקסטיליה ולאון ואיאדוליד | גמר גביע המלך הספרדי ברוגבי | 26,000‏ |
| 30 באפריל 2017 | קסטיליה ולאוןקסטיליה ולאון אל סלבדור | 6–16 | קטלוניהקטלוניה **סנטבואיאנה** | גמר גביע המלך הספרדי ברוגבי | 23,000‏ |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אצטדיון חוסה סורייה** |

* אצטדיון חוסה סורייה באתר הרשמי של ריאל ואיאדוליד
* אצטדיון חוסה סורייה באתר StadiumDB.com
* מידע נוסף על האצטדיון באתר The Stadium Guide

הערות שוליים
------------

1. ↑  "Estadio José Zorrilla" (בספרדית). ריאל ואיאדוליד. נבדק ב-25 בספטמבר 2020. `{{cite web}}`:  (עזרה)
2. ↑  "El proyecto 'Valladolid Arena' deja vía libre para cerrar o cubrir el Estadio - El Día de Valladolid Digital". Eldiadevalladolid.com. נבדק ב-2011-11-17.
3. 1 2  "El Salvador y el rugby salen campeones en Zorrilla" (בספרדית). מארקה. 17 באפריל 2016. נבדק ב-26 בספטמבר 2020. `{{cite web}}`:  (עזרה)
4. ↑  "Zorrilla tiene nuevo aforo: adiós al histórico 26.512" (בספרדית). eldesmarque.com. 11 בדצמבר 2019. נבדק ב-26 בספטמבר 2020. `{{cite web}}`:  (עזרה)
5. ↑  "Spain: Renovation of Estadio José Zorrilla" (באנגלית). stadiumdb.com. 28 ביולי 2019. נבדק ב-26 בספטמבר 2020. `{{cite web}}`:  (עזרה)
6. ↑  "La Santboiana conquista Zorrilla y se lleva la Copa del Rey" (בספרדית). מארקה. 30 באפריל 2017. נבדק ב-26 בספטמבר 2020. `{{cite web}}`:  (עזרה)

| אצטדיוני גביע העולם בכדורגל 1982 |
| --- |
| 

|  |
| --- |
| אצטדיון קרלוס טרטיירה (אוביידו) • אצטדיון חוסה ריקו פרס (אליקנטה) • אצטדיון מנואל מרטינס ולרו (אלש) • אסטדי דה סאריה (ברצלונה) • קאמפ נואו (ברצלונה) • אצטדיון סן ממס (בילבאו) • אצטדיון חוסה סורייה (ואיאדוליד) • אצטדיון באלאידוס (ויגו) • אצדטיון לואיס קסנובה (ולנסיה) • אצטדיון אל מולינון (חיחון) • אצטדיון ריאסור (לה קורוניה) • אצטדיון לה רוסלדה (מאלגה) • אצטדיון ויסנטה קלדרון (מדריד) • אצטדיון סנטיאגו ברנבאו (מדריד) • אצטדיון לה רומרדה (סרגוסה) • אצטדיון רמון סאנצ'ס פיחואן (סביליה) • אצטדיון בניטו ויימרין (סביליה) |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: baf94d21-4041-47ec-9dc0-17213e65c403

 |